Dánjal Martin Hofgaard

**Danjal Martin Hofgaard** (føddur 4. mai 1989 í Vági) er føroyskur rógvari og svimjari. Hann rør fyri Suðuroyar Kappróðrarfelag og fyri Føroyar og svimur fyri Susvim og Føroyar. Hin 1. mars 2015 vann hann HM í 2000 metrar inniróðri í lættvekt hjá monnum og gjørdist harvið heimsmeistari.

## Lívsleið innan ítrótt

### Rógving
Dánjal Martin rør bæði vanligan føroyskan kappróður og inniróður. Dánjal Martin vann FM 2011 við Riddaranum í 2011. Í føroyskum kappróðri ber bara til at gera seg galdandi í Føroyum, eftirsum kappróður í føroyskum bátum bert fer fram í Føroyum burtursæð frá Ishøj Regatta og onkrari aðrari stevnu sum føroyingar í Danmark skipa fyri. Men í inniróðri ber til at gera seg galdandi sum einstaklingur uttanfyri landoddarnar, eitt nú til HM í Boston. Í januar 2012 varð kappast um, hvør ið skuldi umboða Føroyar til HM í inniróðri. Dánjal Martin gjørdist ein av teimum hepnu. Kappingin varð hildin í hølunum hjá Knørri í Havn, øll róðu 2000 metrar. Dánjal Martin varð skjótastur hjá monnum í lættvekt við tíðini 6:19,30, sum var nýtt føroyskt met. Gamla metið átti Lars Abrahamsen úr Runavík, hann setti metið í 2007.

#### Føroyameistarahetið í inniróðri

##### FM í inniróðri 2011
Dánjal Martin Hofgaard vann FM heitið í inniróðri 2011
* Gull í bólkinum *Menn/Dreingir - Opin bólkur lættvekt (2000m)* við tíðini 6:27.4

##### FM í inniróðri 2012
Eins og undanfarnað árið vann Dánjal Martin Hofgaard føroyameistaraheitið í inniróðri:
* Gull í bólkinum *Menn/Dreingir - Opin bólkur lættvekt (2000m)* við tíðini 6:26.2
* Bronsa í Liðkapping - Menn (6x500m) við samlaðu tíðini 9:52.7, hinir vóru: Bjarni Hammer, Jákup V. Larsen, Niels M. Djurhuus, Bárður Poulsen og Gunnar í Dali.

##### FM í inniróðri 2014
Dánjal Martin Hofgaard vann FM heitið í inniróðri 2014
* Gull í bólkinum *Menn/Dreingir - Opin bólkur lættvekt (2000m)* við tíðini 6:38.5

#### HM í inniróðri 2012
Dánjal Martin luttók í HM kapping í inniróðri í Boston í februar 2012 í bólkinum *Lightweight Open Men* (2000 metrar), hann gjørdist nummar 6 av øllum við tíðini 6:20.9

#### HM í inniróðri 2014
Dánjal Martin luttók í HM kapping í inniróðri í Boston í februar 2014 í bólkinum *Lightweight Open Men* (2000 metrar), hann gjørdist nummar 9 av 77 luttakarum við tíðini 6:20.9

#### HM í inniróðri 2015 og úttøkukappingin
Dánjal Martin var til úttøkukapping í róðrarneystinum hjá Havnar Róðrarfelag hin 29. november 2014, har hann varð úttikin til HM í inniróðri, sum verður í Boston í mars 2015. Hann róði 2000 metrar í inniróðri við tíðini 6.18.9, ið var *nýtt føroyskt met*, gamla metið átti Dánjal Martin sjálvur, og tað var 6.19.3.

#### Heimsmeistari 2015 í inniróðri í opna bólkinum, lættvekt
* Gull í 2000 metrar inniróðri í opna bólkinum hjá monnum við tíðini 6:16.7 (1 sekund frammanfyri silvurvinnaran)

### Svimjing
Danjal Martin hevur luttikið á fleiri svimjistevnum uttanlands til NJM, EJM, EM og Oyggjaleikir og hevur fingið fleiri góð úrslit. Hann er triðskjótasti svimjari úr Føroyum á 200 m frí nakrantíð. 

#### FM 2014
*Gull í 4 x 100 m blandað við tíðini 3:59.75 við *Harrar Susvim*, saman við Pál Joensen, Eyðbjørn Joensen og Róland Toftum.
*Gull í 4 x 50 m frí við tíðini 1:34.96, sum var nýtt føroyskt met, saman við Høgna Simonsen, Eyðbjørn Joensen og Róland Toftum.

#### Føroysk met
Hann hevur vunnið fleiri gull heiðursmerki og sett fleiri føroysk met í svimjing:

##### Føroysk met á langgeil
*50 m bringu við tíðini 32.36 (Pauli Øssursson Mohr tók metið til EM 2010).
*100 m bringu við tíðini 1:10.94

##### Føroysk met á stuttgeil
*4x50m frí við tíðini 1:34.96, saman við Høgna Simonsen, Eyðbjørn Joensen og Róland Toftum. FM í svimjing 2014.
*4x50m frí við samlaðu tíðini 1:36.01, saman við Beinir E. Danielsen, Paula Øssursson Mohr og Kristian Olsen. Oyggjaleikir 2007.
*4x200m frí við samlaðu tíðini 7:54.67, saman við Eyðbjørn Joensen, Sofus Bech og Pál Joensen. Metið varð sett á Ægir Stevnu 5.  november 2011.

## Keldur


## Slóðir úteftir

*OctoOpen.dk 

Bólkur:Føroyskir svimjarar
Bólkur:Føroyskir rógvarar
Bólkur:Føðingar í 1989
Bólkur:Inniróður í Føroyum
Bólkur:Vágbingar
Bólkur:Heimsmeistarar